b'\n_START_ARTICLE_\nMarkacist\n_START_PARAGRAPH_\nMarkacist je posebej usposobljen strokovni delavec, \xc4\x8dlan planinskega dru\xc5\xa1tva, ki skrbi za ozna\xc4\x8devanje in vzdr\xc5\xbeevanje planinskih poti, katerih skrbnik je to planinsko dru\xc5\xa1tvo. Zna organizirati in izvesti delo na poteh za katere je zadol\xc5\xbeeno planinsko dru\xc5\xa1tvo, pa tudi na \xc5\xa1ir\xc5\xa1em obmo\xc4\x8dju ne le v mati\xc4\x8dnem planinskem dru\xc5\xa1tvu.\n_START_SECTION_\nZgodovina\n_START_PARAGRAPH_\nSlovensko planinsko dru\xc5\xa1tvo je \xc5\xbee ob svoji ustanovitvi leta 1893 za\xc4\x8delo z ozna\xc4\x8devanjem planinskih poti. V prvem letu svojega obstoja je ozna\xc4\x8dilo 97 planinskih poti. To delo je prevzela in ga nadaljuje Planinska zveza Slovenije. Za prvo nadelano in ozna\xc4\x8deno pot \xc5\xa1tejemo planinsko pot na Dona\xc4\x8dko goro, ki je bila leta 1853 urejena za potrebe zdravili\xc5\xa1kega turizma (Planinski vestnik 2, 1896). V Julijskih Alpah je bila kot prva ozna\xc4\x8dena pot iz Bohinja \xc4\x8dez Komar\xc4\x8do na Triglav leta 1879.\n_START_SECTION_\nLicen\xc4\x8dno izpopolnjevanje\n_START_PARAGRAPH_\nMarkacist PZS podalj\xc5\xa1uje svojo licenco vsako leto. Do 31. januarja mora Komisiji za pota poslati (skupaj z izkaznico) pisno poro\xc4\x8dilo o delu v preteklem letu, ki ga potrdi mati\xc4\x8dno planinsko dru\xc5\xa1tvo. Na podlagi tega poro\xc4\x8dila se mu podalj\xc5\xa1a veljavnost naziva in to vpi\xc5\xa1e v njegovo izkaznico._NEWLINE_Markacist mora vsakih pet let opraviti dodatno licen\xc4\x8dno usposabljanje. Pogoj je, da je bil v petih letih aktiven na najmanj petih akcijah. Za uspe\xc5\xa1no kon\xc4\x8dan licen\xc4\x8dni seminar je potrebna 100\xc2\xa0% udele\xc5\xbeba pri teoreti\xc4\x8dnem in prakti\xc4\x8dnem delu._NEWLINE_\xc4\x8ce markacist licence ne podalj\xc5\xa1a dvakrat zapored, mora pred udele\xc5\xbebo na dodatnem licen\xc4\x8dnem usposabljanju ponovno izpolniti posebne pogoje (\xc5\xa1tevilo akcij). Izpolnjevanje pogojev dokazuje s potrjenim seznamom opravljenih akcij.'